יצחק תשובה

יצחק תשובה (שרון) (נולד ב-7 ביולי 1948) הוא איש עסקים, יזם, משקיע ונדבן ישראלי. העוסק בתחומי הנדל"ן, התשתיות והאנרגיה, באמצעות החברות בקבוצת דלק ו"אלעד השקעות" שבשליטתו. ביוני 2023 העריך העיתון הכלכלי "TheMarker" את הונו בכ-1.7 מיליארד דולר, ברשימת 500 עשירי ישראל שפרסם. לעומת זאת העריך המגזין הכלכלי פורבס את הונו של תשובה בכ-4.2 מיליארד דולר, נכון לספטמבר 2024. תשובה נולד בלוב וגדל בנתניה. החל את דרכו העסקית כקבלן בנייה, תחילה בישראל ובהמשך בארצות הברית. ב-1998 השתלט על קבוצת דלק, והרחיב את עסקיו גם לתחום האנרגיה ותחומים נוספים. במשבר הכלכלי של 2008 ובשנים שאחריו נקלעו עסקי הנדל"ן של הקבוצה לקשיים וזרוע הנדל"ן שלה אף הגיעה להסדר חוב עם נושיה ב-2012, אך הודות להצלחות בחיפושי הגז הטבעי מול חופי ישראל התאוששו עסקיו של תשובה במהירות והוא חיזק את מעמדו כאחד מאנשי העסקים רבי העוצמה במשק הישראלי. בהמשך העשור התמקד תשובה בענף האנרגיה, והשקיע בחיפושי נפט וגז ברחבי העולם. יצחק תשובה נולד בטריפולי, בירת לוב בשנת 1948. כשהיה בן חצי שנה עלו הוריו, רחמים וג'וליה, יחד עם שמונת ילדיהם לישראל והתגוררו במעברת שבות עם ליד פרדסיה. אחר כך עברו לצפון נתניה. אביו של תשובה, היה סיטונאי מזון ובעל מכולת. סבו מצד אביו, הרב יוסף (סוסו) תשובה, נרצח בסמוך לעלייתם ארצה במהלך פרעות שביצעו הלובים ביהודים. כילד קטן התגורר זמן מה עם אחיו אברהם אצל סבתו. למד בבית הספר היסודי "יבנה" ובגיל 12 החל לעבוד כדי לסייע בפרנסת המשפחה, בין השאר עבד בחקלאות, במשקים במושבים כפר מונש וכפר חיים. שירת בצה"ל ביחידת בינוי של חיל ההנדסה, שם עשה חיל ומפקדיו ביקשו להחתימו לקבע, אך תשובה דחה אותם. לאחר שחרורו מצה"ל ב-1968 הציע את עצמו למפקדיו כקבלן משנה והוא הועסק על ידי מחלקת הבינוי וההנדסה של משרד הביטחון, לעבודות שיפוצים במחנות צה״ל וכן בביצורים בתעלה בתקופת הקמת קו בר לב. את ההון הראשוני שצבר בעבודות עבור משרד הביטחון השקיע תשובה ברכישת מגרשים בצפון נתניה, עליהם בנה קוטג'ים כקבלן בניין עצמאי. במקביל החל ללמוד מזרחנות באוניברסיטת תל אביב אך פרש לאחר שנה להתמקד בעסקים. במהלך בשנות השבעים עסקיו החלו להתפתח במהירות, הוא קנה מגרשים ובניינים בכל אזור נתניה, עסק בבניית מאות יחידות דיור, וטיפח מוניטין של קבלן שבונה באיכות טובה. באותן השנים הקים עם חברו ושותפו, דוד לוזון, את חברת תשלוז (חיבור של השמות תשובה ולוזון), באמצעותה הקים רבים מהפרויקטים שלו. ב-1984 רכש את חלקו של לוזון בחברה. לקראת הבחירות לרשויות המקומיות ב-1978 הקים יחד עם המזרחן יצחק בן־גד, שגם הוא יליד לוב, רשימה א־פוליטית בשם "מנוף", ראשי תיבות של "למען נתניה ופיתוחה", אשר זכתה לארבעה מושבים במועצת העיר נתניה. בכהונתו כחבר מועצת העיר היה אחראי בין השאר על תחום הבינוי והשיכון ושיקום השכונות. הוא פרש ממועצת העיר נתניה במהלך הקדנציה השנייה שלו. בתחילת שנות השמונים החל לשמש גזבר של קבוצת הכדורגל מכבי נתניה. בשנת 1987 רכש, יחד עם איש העסקים הנרי רוט, את הבנק למשכנתאות "יעסור", אך רישיון הבנק שלו בוטל על ידי בנק ישראל זמן קצר אחר כך. "יעסור" הפכה לחברת מימון לבנייה. לאחר פחות משנה וחצי מכרו תשובה ורוט את הבנק לאיש העסקים דן רייך, במחיר כפול ממחיר הרכישה. בשנת 1988 עבר להתגורר עם משפחתו בארצות הברית למשך מספר שנים, שבמהלכן היה מעורב במיזמי בנייה בניו ג'רזי ובמנהטן. עם עזיבתו החלו שמועות שעזב בגלל קשיים כספיים, אך הוא חזר מיד לישראל לְהָזֵם אותם והתראיין לתקשורת. את עסקיו בישראל באותה עת ניהל חותנו רוני אלרואי. עם שובו לישראל בשנת 1990 השתלב בתנופת הבנייה שליוותה את גל העלייה הגדול מברית המועצות. בתוך כך בנה אלפי יחידות דיור בחדרה, בדימונה, באשקלון ובערים נוספות. את הפעילות הזאת ניהל עבורו האלוף יוסי פלד, לאחר שפרש מצה"ל. בשנת 1991 הקים את חברת תחנות הדלק "שוהם". בשנת 1992 הנפיק בבורסה לניירות ערך בתל אביב את חברת "תשלוז השקעות", חברה שעסקה בהשקעות בנדל"ן, ושנה אחר כך הפך אותה לחברת החזקות, שתחתיה הקים חברות בת ("תשלוז נכסים", "אלעד מלונות" ו"גל-שוהם") שגם הונפקו בבורסת תל אביב וייצרו פירמידת שליטה. בשנות התשעים היה תשובה בעליה של קבוצת הכדורגל מכבי נתניה במשך שלוש שנים, אחר כך העניק חסות כלכלית לקבוצה באמצעות קבוצת דלק. ביולי 2001 רכש תמורת כ-16 מיליון דולר את השליטה בחברת התקשורת דלתא שלוש, חברה אמריקאית-ישראלית שעסקה באספקת שירותי טלפוניית IP הונפקה בתוקפת שיא בועת הדוט-קום, אך שווי המניה שלה קרס אחר כך. בעקבות ההתאוששות בעסקי החברה, מחיר המנייה עלה ותשובה הצליח לממש את השקעתו במניות החברה ברווח ניכר, של כ-80 מיליון שקל. בשנת 1992 ייסד את קבוצת "אלעד החזקות" (ידועה גם בשם "אלעד גרופ"), הקרויה על שם בנו, שבמסגרתה מתנהלים מאז מרבית עסקיו בתחומי הנדל"ן בצפון אמריקה. באמצע שנות התשעים רכש באמצעות "אלעד גרופ" אלפי נכסים למגורים ולמסחר בניו יורק ובפלורידה שבארצות הברית. באותה תקופה בוצעו הנפקות ציבוריות בהיקף של מאות מיליוני שקלים של מספר חברות בבעלותו (בהן אלעד מלונות, תשלו"ז נכסים וגרין הון סיכון). בשנת 2004 רכש באמצעות אלעד גרופ את מלון פלאזה בניו יורק תמורת 675 מיליון דולר מידי המשקיע הסעודי אל-וליד בן טלאל. בדצמבר 2012, כשמונה וחצי שנים לאחר הרכישה, מכרה אלעד גרופ את החזקותיה במלון על השטחים המסחריים שבו בכ-2.2 מיליארד ש"ח. הרווח הכולל שהניב המלון ודירות היוקרה שבו לתשובה נאמד בכמיליארד דולר. באותה תקופה השלימה אלעד גרופ רכישת מספר גדול של נכסים בטורונטו ובמונטריאול שבקנדה, בשווי כולל של כ-700 מיליון דולר. כמו כן רכשה הקבוצה אלפי יחידות דיור להשכרה בחוף המזרחי של ארצות הברית. בשנת 1998 השיג את השליטה בחברת "דלק", בעזרת חבריו אליעזר פישמן ותד אריסון. תחילה רכש תשובה מחצית מהמניות פישמן, בנק הפועלים ומשקיעים מוסדיים. כמה חודשים אחר כך רכש 37.5% מקבוצת השקעות דיסקונט, שהייתה עד אז בבעלות משפחת רקנאטי. בתחילת 1999 חילקה החברה דיבידנד ומיד אחר כך יצא תשובה בהצעת רכש לרכישת מניות הציבור, והחברה הפכה פרטית בשליטתו המלאה. כמה חודשים אחר כך נחקר תשובה בידי רשות שוק ההון על חשד לאי סדרים במימון העסקה, אך החקירה נסגרה לא כתב אישום. העסקה הייתה בלתי צפויה, כיוון שהציבור הישראלי לא היה מודע באותה העת להיקף הכנסותיו של תשובה מעסקיו בארצות הברית. על בסיסה של חברת "דלק" הקים את קבוצת דלק, שצמחה לממדי ענק. מחברה המתמקדת בעיקר בתחום הדלק, התרחבה לעסוק גם בנדל"ןן בגז טבעי, בביטוח, בביוכימיה, בכלי רכב משוריינים, בתקשורת ועוד. נכון למרץ 2014, שווי השוק של הקבוצה הוא כ-16 מיליארד ש"ח והיא אחת החברות הגדולות בשוק ההון הישראלי. בעקבות המשבר הכלכלי העולמי בשנת 2008, חלה ירידה חדה בערכן של מניות חברת דלק, והונו של תשובה, שהוערך ערב המשבר בכ-4.5 מיליארד דולר, נאמד בעקבות המשבר בכ-1.3 מיליארד דולר. חברת דלק נדל"ן שבשליטתו הפסידה בשנים 2008–2011 יותר מ-4 מיליארד ש"ח. בעקבות הפסדים אלה צנח שווי השוק של החברה מ-4.6 מיליארד ש"ח בחודש מרץ 2007 ל-75 מיליון ש"ח בנובמבר 2011. בינואר 2009 דווח כי בקידוחי הגז "תמר 1" ו"דלית", שנערכו מול חופי ישראל על ידי קבוצת דלק וחברת נובל אנרג'י האמריקנית, נתגלו עתודות גדולות של גז טבעי, אשר מוערך שהיקפן כ-270 מיליארד מטר מעוקב. בשנת 2010 התגלו עתודות גז גדולות אף יותר בשדה הגז "לווייתן", בהיקף של כ-700 מיליארד מטר מעוקב. לאחר מכן התגלו מצבורי גז גם בקידוחים "דולפין", "תנין" ו-"בלוק 12" שבקפריסין. בנובמבר 2019, לאחר משא ומתן ממושך, רכשה חברת איתקה אנרגיה, חברת בת של דלק, את קידוחי חברת שברון בים הצפוני בתמורה כוללת של כ-1.7 מיליארד דולר. העסקה מומנה בחלקה ממכירת החזקות דלק בחברת הביטוח "הפניקס" וברובה באמצעות הלוואות ואיגרות חוב, שדלק הסתמכה על תקבוליה ממכירת גז ונפט לצורך פרעונן. בעקבות התפרצות מגפת הקורונה בפברואר 2020 החלה ירידה בביקוש לנפט, ובמקביל עלה ההיצע כתוצאה ממאבקים בין מפיקות נפט וגז גדולות. מחירי הנפט והגז ירדו בחדות, והתעורר ספק בקשר ליכולתה של דלק לפרוע את חובותיה. כדי להתמודד עם המשבר פתחה דלק במסע חירום למימוש נכסים והגדלת הנזילות, וב-2021 דלק הצליחה להשתקם לחלוטין מהמשבר. לאחר שרכש את השליטה בחברת "דלק", החל להתערב בניהול "קרן דלק למדע לחינוך ולתרבות", קרן שפועלת כחברה לתועלת הציבור על בסיס תרומות מרווחי החברה. תשובה קבע שרוב המלגות יינתנו לסטודנטים הלומדים במכללה האקדמית נתניה, מכללה פרטית שאינה מתוקצבת, שהוא נתן לה חסות ונושא בתואר "נאמן המכללה". במהלך השנים נשמע גם ביקורת על כך שתשובה מציג בתקשורת את המלגות כתרומה אישית שלו ולא של הקרן הממומנת מרווחי החברה. הן אף זכו לכינוי "מלגות תשובה". בספטמבר 2012 אישרה השופטת ורדה אלשיך הסדר חוב ("תספורת") לדלק נדל"ן, שבמסגרתו נמחקו למחזיקי איגרות החוב של החברה, אשר לא היו מגובות בביטחונות, כשני שלישים מהחוב, שהם 1.4 מיליארד ש"ח. בהחלטתה מתחה השופטת אלשיך ביקורת חריפה על תשובה, בטענה כי התנהלותו בפרשה נועדה רק כדי ״להציל את עורו״ וכי מדובר ״בהסדר בעייתי, שאף אם הוא תואם את דרישות החוק, הוא רחוק מלהוות פתרון אופטימלי״. במסגרת ההסדר העמיד תשובה לטובת מחזיקי איגרות החוב של החברה סכומים של מאות מיליוני שקלים כדי לסייע לאשרור ההסדר[דרוש מקור]. בתו של יצחק תשובה החזיקה עד 2021 ב-20% מזכיינית ערוץ 2, שידורי קשת. עידן וולס, מנכ"ל קבוצת תשובה, היה דירקטור בחברת החדשות. בעיתונות הכלכלית נטען שהסיבה להשקעה זו היא רצון להשפיע על סדר היום הציבורי באמצעות סיקור אוהד. בשידורי הערוץ, בניגוד לגופי תקשורת אחרים, התעלמו לאורך תקופה ארוכה מהמשבר הקשה שהקבוצה נקלעה אליו בשנת 2020. תשובה נשוי לחיה והוא אב ל-5 ילדים. המשפחה מתגוררת בתל אביב. פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. אלה היו החזקותיו הבולטות של יצחק תשובה לפני המשבר שאליו נקלע ב-2020: קבוצת דלק (61.2%) - חברת החזקות ענקית הכלולה במדד תל אביב 35. מהדרין (18.6%) - חברה העוסקת בנטיעה, עיבוד, אריזה ושיווק של מטעים ופרי הדר, נכסים מניבים ומתן שירותי אחסנה בקירור. דלק קידוחים - שותפות מוגבלת (54%) - עוסקת בחיפושי נפט וגז. שדה הגז "לויתן" (45%) שדה הגז "ים תטיס" (48%) איתקה דלק תמלוגים (2012) בע"מ - (39.93%) - לחברה זכות לקבל תגמולי-על משדות הגז "תמר" ו"דלית". רציו פטרוליום אנרגיה - שותפות מוגבלת (17.49%) - עוסקת בחיפושי נפט וגז בחו"ל דלק ישראל אלעד גרופ סטאר (50%) אלעד ארצות הברית אלעד מגורים (25%) אלעד מגורים החדשה (25%) איתמר לוין, "יצחק תשובה: "אני מתפלל שתמיד יהיה לי לתת", ממעברת פרדסיה למלון פלאזה בניו-יורק, בלי כפית של כסף - 10 סיפורי הצלחה עסקיים, הוצאת ידיעות אחרונות - גלובס, 2006, עמודים 225–250 אסתר גולדברשט, הקבלן שרוצה להיות בנקאי, מעריב, 18 באוגוסט 1987 איתן עמית, יצחק תשובה: הכל בידי שמים, באתר ynet, 12 במאי 2005 רויטל חובל, הטייקון המאמין, באתר כלכליסט, 6 בספטמבר 2010 יאיר לפיד, אולפן שישי, ‏תשובה נותן גז: תוקף את מסקנות ועדת שישינסקי וצופה עתיד שחור לשוק הגז, באתר ‏מאקו‏, 12 בנובמבר 2010 המכבש של תשובה, באתר כלכליסט, 20 בינואר 2011 אבי בר-אלי, 100 המשפיעים | איזו ממשלה תוכל לעמוד מול חברה אחת שתשלוט בענפי המים, החשמל והתעשייה, באתר TheMarker‏, 15 בספטמבר 2014 שרה ליבוביץ-דר, משפיעים 2015 > משפיעי העל > יצחק תשובה, באתר ליברל, 8 בספטמבר 2015 יעל בלקין, המיליארדרים של ישראל, יצחק תשובה: בזכות הזינוק במחירי הנפט והגז, באתר TheMarker‏, 7 ביוני 2023 Forbes Real Time Billionaires List - The World's Richest מיכאל רוכוורגר, המיליארדרים שכמעט איבדו הכל - וחזרו חזקים מאי–פעם, באתר TheMarker‏, 5 ביוני 2022 שי שלו, ‏"קשה להשקיע בארץ", באתר גלובס, 28 בדצמבר 2004 בועז אורגד, הבוס של יוסי פלד -למרות הרקע העסקי העשיר שלו, יצחק תשובה, קבלן על, לא מוכר כמעט מחוץ לנתניה, חדשות, 17 במאי 1991 קובי נחשוני, 64 שנים אחרי: משפחת תשובה סוגרת מעגל, באתר ynet, 15 ביולי 2012 אלעזר לוין, תשובה קנה בנק קטן, חדשות, 12 בפברואר 1988 508 רשימות הגישו את מועמדיהן ב-33 ערים, מעריב, 6 באוקטובר 1978 איל חלפון, 40 אלף שקל בתמורה לנצחון, כותרת ראשית, 26 בינואר 1983 רפי גורן, מי אשם במצב במכבי נתניה? יצחק תשובה: רנד ופרינזר, חדשות, 22 באפריל 1985 בוטל רשיון בנק יעסור כבנק למשכנתאות, מעריב, 8 בפברואר 1988} יואב יצחק, יצחק תשובה מציע לרכוש יתרת המניות בבנק יעסור במסגרת הצעת רכש, מעריב, 6 ביולי 1987 יעסור: והשליטה עוברת שוב, באתר גלובס, 24 במאי 1999 אהרן אורגד, הקבלן תשובה, פטרון מכבי נתניה: לא ברחתי. אני עוסק בבנייה ויצירה, חדשות, 3 ביולי 1988 יואב יצחק, יצחק תשובה: 'יניסו להרוס אותי", מעריב, 1 ביולי 1988 אהרן אורגד, יצחק תשובה, איש עסקים ממולח, מתעקש שזה לא נכון מה שמספרים עליו, חדשות, 11 ביולי 1989 אהרן אורגד, אלוף פיקוד הצפון הפורש ינהל את פרויקט הדיור לעולים בחברת הבנייה של איש הליכוד יצחק תשובה. משכורת חודשית: 20 אלף דולר ברוטו, חדשות, 2 באפריל 1991 הערכה: חברת יצחק תשובה שווה תשעה מיליון דולר, חדשות, 9 בינואר 1992 רונית מורגנשטרן, תשלו"ז במו"מ להנפקה פרטית של פרויקט בנייה, חדשות, 12 בינואר 1993 תשלוז רכשה למעלה מ-80 דונם חקלאית ברמ"ש, חדשות, 10 בינואר 1993 תשלו"ז השקעות הפכה לחברת אחזקות, חדשות, 2 ביוני 1993 שי שלו, ‏יצחק תשובה: ירד עם מכבי נתניה, עלה עם הבורסה, באתר גלובס, 24 בפברואר 1998 דוד חיון, ‏מכבי נתניה מאוכזבת מהיקף התמיכה של דלק: הציעה לפז להעניק לה חסות, באתר גלובס, 16 באוקטובר 2002 נתן ליפסון, תשובה רכש את דלתא 3 מ-RSL של לאודר, באתר TheMarker‏, 1 ביולי 2001 גתית פנקס, אחרי 3 רבעונים רצופים של צמיחה דו ספרתית דלתא 3 תחזור לצמיחה מסורתית יותר - 5%-10% ברבעון, באתר TheMarker‏, 2 במאי 2004 יצחק תשובה מבקש למכור 20% ממניות דלתא 3 תמורת 11.6 מיליון דולר, באתר TheMarker‏, 13 באוקטובר 2003 טלי ציפורי, ‏תשובה ממשיך לממש דלתא 3: מכר מניות בכ-4 מיליון דולר, באתר גלובס, 8 בינואר 2004 טלי ציפורי, ‏האקזיט השקט של יצחק תשובה: הרוויח כ-80 מ' ש' ממכירת מניות בדלתא 3, באתר גלובס, 24 בפברואר 2004 שרון קדמי, ‏תשובה מתכוון להפוך חלק מה"פלאזה" בניו-יורק לדירות, באתר גלובס, 15 באוגוסט 2004 גולן חזני, נחשף ב"כלכליסט": עכשיו זה רשמי: תשובה השלים מכירת הפלאזה בניו יורק, באתר כלכליסט, 30 ביולי 2012 ידיעות אחרונות, ‏תד אריסון: הצענו לרקנאטים לרכוש את מניות דלק, אך הם לא היו מעוניינים, באתר גלובס, 5 במרץ 1998 דסק"ש - חתימת העיסקה עם תשובה מתמהמהת, באתר גלובס, 17 במרץ 1998 הדר חורש, יצחק תשובה חושף לראשונה כיצד חטף למשפחת רקנאטי את חברת דלק, באתר TheMarker‏, 28 בדצמבר 2004 שלמה פרידמן, ‏תשובה יוצא בהצעת רכש שלישית לדלק, באתר גלובס, 10 בינואר 1999 שי שלו, ‏המילה של תשובה, לחיצת היד של אריסון, באתר גלובס, 2 במאי 1999 מניית דלק קבוצה, גלובס פורטל פיננסי אבי שאולי, ‏הסדר החוב של תשובה בדלק נדל"ן יוצא לדרך, באתר גלובס, 17 בנובמבר 2011 גיא מי-טל, סימנים חיוביים ראשונים להימצאות גז טבעי בקידוח "תמר" מול חופי חיפה, באתר כלכליסט, 11 בינואר 2009 אביטל להב, ההזרמה החלה: הגז מ"תמר" בדרך לאשדוד, באתר ynet, 30 במרץ 2013 ליאור גוטמן, דלק השלימה את עסקת שברון - קיבלה בעלות על הנכסים בים הצפוני, באתר כלכליסט, 10 בנובמבר 2019 יוסף חרש, הביקוש צפוי לרדת לשפל כל הזמנים; מחיר הנפט צלל ב-8% ל-18 דולר לחבית, באתר TheMarker‏, 17 באפריל 2020 חזי שטרנליכט, תשובה ופתאל הכניסו יד לכיס במשבר הקורונה, והרוויחו מכך, באתר כלכליסט, 17 בפברואר 2022 אבי בר-אלי, ספקיות הגז מממנות את המכללה של הדירקטור החדש בחברת החשמל, באתר הארץ, 21 בדצמבר 2009 מיכל גלנטי, ‏השיחה: יצחק תשובה מעניק מלגות לסטודנטים, באתר גלובס, 20 במרץ 2013 עינב בן יהודה, יצחק תשובה תרם מלגות בשווי מיליון שקל ל-320 סטודנטים במכללה האקדמית נתניה, באתר TheMarker‏, 5 במאי 2003 אבי שאולי, ‏אושר הסדר החוב בדלק נדל"ן; "תשובה הציל את עורו", באתר גלובס, 27 בספטמבר 2012 נתי טוקר, סדר חדש בטלוויזיה: ורטהיים, תשובה ובלווטניק יגישו לכם את החדשות, באתר TheMarker‏, 2 בדצמבר 2018 אורן פרסיקו, סיקור של עשר שניות לחוב של 20 מיליארד, באתר העין השביעית, 27 באפריל 2020 טלי ציפורי, רן שטיין, ורון שטיינבלט, ‏אנשי הקשר של יצחק תשובה, באתר גלובס, 3 ביוני 2010